Lluís Calvet: "Vaig estar a punt de no presentar-me al Concurs Viñas"

Thu, 25 Jan 2024 17:50:00 +0000

El baríton català Lluís Calvet, graduat al Conservatori del Liceu i al Royal Welsh College of Music & Drama de Cardiff, ha estat guardonat amb un total de set premis al 61è Concurs Internacional de Cant Tenor Viñas, celebrat el cap de setmana passat al Gran Teatre del Liceu. Concretament, Calvet ha guanyat tots aquests guardons: el Premi Extraordinari al millor cantant espanyol ofert pel tenor Plácido Domingo; el Premi Extraordinari de la Fundació de Música Ferrer-Salat (juntament amb cinc cantants més); el Premi del Públic; el Premi Extraordinari al millor cantant català ofert per l'Ajuntament de Moià i per Joventuts Musicals de Moià; el Premi Extraordinari al millor cantant català ofert per l'Ajuntament de Santa Cristina d'Aro; el Premi Extraordinari a un finalista espanyol de Barcelona Obertura i el Premi al millor intèrpret de sarsuela. Aquesta tarda hem parlat amb ell de l'experiència de participar en un certamen de tan prestigi i dels seus pròxims projectes.