El Barcelona Festival of Song ofereix vuit concerts i l'estrena d'un cicle de cançons de Brian Field

Wed, 07 Jul 2021 06:10:00 +0000

La soprano Patricia Caicedo, ferma defensora de la cançó llatinoamericana, organitza com cada any per aquestes dates el Barcelona Festival of Song, que arriba a la 17a edició i que ella mateixa inaugurarà aquest dijous, 8 de juliol, a la Biblioteca de Catalunya, en un concert en què estarà acompanyada al piano per Manuel Ruiz. Fins al 17 de juliol, però, el Barcelona Festival of Song ha programat vuit concerts que tindran un format híbrid: quatre seran presencials a la Biblioteca de Catalunya i al Reial Cercle Artístic i d'altres es faran en línia, en streaming en directe, perquè el festival sempre ha estat molt vinculat a les noves tecnologies. Un dels concerts més destacats serà el del 16 de juliol, a la Biblioteca de Catalunya, on s'estrenarà un cicle de dues cançons del compositor americà Brian Field sobre poemes de Carles Duarte, dos artistes que la mateixa Patricia Caicedo va presentar. N'hem parlat amb ella mateixa.