Ens centrem en les dues últimes sessions de La Taverna del CAT d'aquesta temporada

Mon, 13 Jun 2022 16:25:00 +0000

La Taverna del CAT és una iniciativa de música viva d'arrel al Centre Artesà Tradicionàrius, del barri de Gràcia, engegada l'any 2010. En aquella ocasió, els impulsors (entre els quals hi havia l'aleshores director del CAT, el ja desaparegut músic i agitador cultural Jordi Fàbregas) van pensar a fer trobades cada dimecres al vespre al bar de l'equipament, com a lloc distès per compartir música. Aquest any encara hi ha programades dues sessions de La Taverna del CAT fins a acabar aquesta temporada. Concretament, demà passat, s'hi podrà veure i escoltar el duet format per Marc Egea i Pep Moliner, amb el projecte titulat "Tête à tête", i dimecres de la setmana que ve, dia 22, les sessions de La Taverna del CAT es tancaran amb Cati Plana, a l'acordió, i Jordi Maria Macaya, a les cordes i la veu, amb la proposta "Clavellina d'aire". De tot plegat, n'hem parlat amb Carol Duran, actualment al capdavant del Centre Artesà Tradicionàrius, i amb el mateix Marc Egea.