El Raval Flamenco Jazz Grup actuarà dins del cicle "Sons de Ciutat"

Fri, 22 Dec 2023 17:25:00 +0000

El cicle "Sons de Ciutat" omple de música diversos espais públics barcelonins en aquest període nadalenc i avui ens fixem en una de les propostes programades en més d'una data: és el Raval Flamenco Jazz Grup. La formació té el seu embrió a les aules del Conservatori del Liceu, concretament en una de les assignatures de Combo, amb el bateria i docent Marc Miralta. Després d'un quadrimestre de classes, uns quants alumnes van decidir allargar el projecte que n'havia sorgit: una proposta on es combinaven, sobretot, elements del jazz i del flamenc. Per tant, el flamenc-jazz està a la base d'aquesta aventura musical que, a més, reuneix músics de procedències diverses. N'hem parlat amb un dels seus components, el percussionista Tramel Levalle.