El Palau ret homenatge a Victòria dels Àngels amb un concert que evoca el seu debut a la sala

Mon, 15 Jan 2024 14:00:00 +0000

El 19 de maig de 1944, una jove Victòria dels Àngels de 21 anys debutava al Palau de la Música Catalana amb un concert de cançó catalana i lied alemany acompanyada pel Quartet Ibèric i el pianista Pere Vallribera, en el qual va estrenar el cèlebre cicle "Combat del somni", de Frederic Mompou. Amb els anys, la soprano va arribar a fer fins a 49 concerts a la sala modernista, que ara s'afegeix a les celebracions del seu centenari encetades l'any passat, amb un concert que tindrà lloc aquest dimarts a les 8 del vespre i que evocarà el seu debut al Palau. N'han parlat en roda de premsa Mercedes Conde, directora artística adjunta del Palau; Marc Busquets, director artístic de la Fundació Victoria de los Ángeles i comissari de l'Any Victòria dels Àngels, i el baríton Carles Pachón, que és un dels solistes vocals que hi participaran.