Se celebren els 25 anys d'El Primer Palau amb un concert amb guanyadors d'aquest certamen

Wed, 02 Feb 2022 17:23:00 +0000

Com tants altres esdeveniments que s'esqueien el 2020, el 25è aniversari del cicle El Primer Palau va quedar deslluït per la pandèmia, tot i que els concerts es van dur a terme amb limitació d'aforament o, en el cas de la cerimònia de lliurament de guardons i el concert del guanyador, a porta tancada i transmissió per streaming.
Sigui com sigui, aquest dijous arribarà el moment de celebrar-ho amb una cita que també va haver de ser ajornada. Es tracta del concert que oferiran una selecció dels guanyadors del certamen per interpretar un programa gairebé monogràfic amb obres de Marc Timón, que es troba en la segona temporada com a compositor convidat del Palau. N'hem parlat amb Jaume Comellas, que va col·laborar amb Lluís Millet en la creació d'El Primer Palau, i amb Mercedes Conde Pons, directora artística adjunta del Palau de la Música Catalana.