La catedral de Tarragona acull el concert de cloenda de les festes de Santa Tecla

Wed, 21 Sep 2022 05:00:00 +0000

El catàleg de música sacra del compositor Josep Vila i Casañas es veurà ampliat diumenge amb l'estrena de "Vesperae tarraconensis", el concert de cloenda de les festes de Santa Tecla, patrona de Tarragona, del qual se'n faran dues sessions el mateix dia. Enguany es commemoren encara els 700 anys de l'arribada de la relíquia del braç de Santa Tecla a la ciutat, aniversari que es va escaure l'any passat, però que no es va poder celebrar per les restriccions de la pandèmia. Els cors protagonistes del concert seran l'ensemble O Vos Omnes i els cors Da Capo, In Crescendo, Ciutat de Tarragona i el de la Universitat Rovira i Virgili; els solistes seran dos cantants també vinculats a les comarques tarragonines: la soprano Marta Mathéu i el tenor Roger Padullés i finalment, l'orgue anirà a càrrec de Juan de la Rubia. I pel que fa a la música que Vila i Casañas ha compost per a l'ocasió, el públic local hi podrà reconèixer algunes melodies. N'hem parlat amb el director del concert, Xavier Pastrana.