Marc Busquets: "Hi haurà un diàleg total entre l'obra de Tàpies i l'art de Victòria dels Àngels"

Mon, 02 Sep 2024 16:20:00 +0000

La soprano Montserrat Seró i Marc Busquets, director artístic del Festival LIFE Victoria BCN i de la Fundació Victòria dels Àngels, a més de comissari de l'Any Victòria dels Àngels, ens han acompanyat al primer "Assaig general" de la temporada per presentar-nos el recital "Tàpies, Montsalvatge i Victòria", programat al LIFE Victoria, el 20 de setembre. El protagonitzarà la mateixa Montserrat Seró amb la saxofonista Gisela Dekort, que debuta al festival, i el pianista Marc Serra, al Museu Tàpies de Barcelona. En aquesta vetllada, se celebrarà el centenari del naixement d'Antoni Tàpies, Xavier Montsalvatge i Victòria dels Àngels (que es va escaure el 2023) i es posarà en diàleg les obres pictòriques del pintor català amb els seus gustos musicals i la relació amb la soprano i el compositor catalans.