"La meva obra 'L4DL4' té molt pocs elements i és d'alta dificultat per a l'intèrpret"

Tue, 02 Nov 2021 17:20:00 +0000

El compositor valencià Pablo Carrascosa Llopis ens ha acompanyat aquesta tarda per explicar-nos tots els detalls de l'estrena de la seva nova obra, "L4DL4", a càrrec de la pianista Lluïsa Espigolé, aquest dissabte 6 de novembre a les 19.00 al Centre d'Art Tecla Sala de l'Hospitalet de Llobregat, dins del cicle OUT·SIDE'21: UNA. A més, també ens ha parlat dels seus pròxims projectes musicals, entre els quals l'estrena de la composició d'encàrrec "XY" en la versió de l'OBC, els dies 11 i 12 de desembre a L'Auditori, i la banda sonora de la pel·lícula "Asombrosa Elisa", del director Sadrac González-Perellón, amb La Charito Films. Carrascosa és un dels compositors més actius del país. És col·laborador habitual en projectes de dansa contemporània, on ha sigut premiat diverses vegades. Des del 2019 és el director artístic de l'ensemble Crossing Lines i continua el seu desenvolupament professional com a improvisador de música electrònica i com a docent al Taller de Músics.