El Palau de la Música Catalana acollirà l'estrena absoluta de "Mujer pájaro", de Gabriela Ortiz

Fri, 24 Oct 2025 16:25:00 +0000

La compositora mexicana Gabriela Ortiz (a la foto) serà la protagonista d'un bon nombre de concerts aquesta temporada al Palau de la Música Catalana. Després que la Simfònica del Vallès interpretés la seva obra "Antrópolis" el mes de setembre i que la GIO i Frames Percussion afrontessin "Altar de neón" fa un parell de setmanes, la seva residència continua aquest mateix vespre, a dos quarts de vuit, en el concert on el Cosmos Quartet i el flautista Alejandro Escuer interpretaran, entre d'altres, la seva obra "Exilios". A més, dos dels plats forts seran dues obres d'encàrrec, una de les quals es podrà sentir en estrena absoluta a la sala modernista. Es tracta de "Mujer pájaro", que el Cor de Cambra del Palau interpretarà el 21 de març. L'altra és "Mujer ángel", un coencàrrec del Palau amb quatre institucions culturals internacionals (una d'espanyola, una de britànica i dues de nord-americanes) que oferirà l'Attacca Quartet. N'ha parlat en roda de premsa la mateixa Ortiz.