Roberto Fonseca: "M'agrada arriscar-me i escriure peces combinant l'arrel cubana amb altres estils"

Thu, 16 May 2024 16:40:00 +0000

El pianista, vocalista, multiinstrumentista, compositor, productor i director de banda cubà Roberto Fonseca ha publicat nou àlbums en solitari, ha estat nominat a un premi Grammy, ha estat distingit amb l'Orde de les Arts i les Lletres del Ministeri de Cultura francès i ha ofert exitoses gires de concerts diverses vegades arreu del món. Justament demà divendres debutarà a la Nova Jazz Cava de Terrassa, en el marc del 30è aniversari d'aquesta sala, amb el seu quartet, en què l'acompanyen els músics Felipe Cabrera, Jay Kalo i Ariel Vigo. És una actuació que forma part de la gira que està oferint per Europa, on està presentant el seu nou disc, "La gran diversión", que ret homenatge a les nits plenes de música de l'Havana, la seva ciutat natal, i també a les nits del París de la primera meitat del segle XX. Aquesta tarda, ens ha presentat aquest nou àlbum i ens ha ofert una actuació musical en directe que veureu a l'Instagram de @catalunyamusica.