El Festival de Torroella programa el debut al certamen de deu artistes aquest estiu

Mon, 14 Jun 2021 06:10:00 +0000

Del 31 de juliol al 22 d'agost tindrà lloc una nova edició del Festival de Torroella de Montgrí, que culminarà la celebració del 40è aniversari estroncada l'any passat i reconvertida en forma de documental i d'una exposició en quatre capítols que també acabarà enguany. La programació, que recupera alguns dels concerts que no es van poder fer el 2020, recorre cinc segles de música (del XVI al XXI) i conté tant artistes consagrats com joves emergents i músics que es presenten per primera vegada al Festival. I és que deu dels disset concerts del certamen suposen debuts d'intèrprets i conjunts de tant prestigi com Joyce DiDonato (a la foto), Jakub Józef Orlinski, Maria-Joâo Pires, Pablo Ferrández, Capella de Ministrers i Daniel Hope, deixeble del violinista Yehudi Menuhin, que va ser alumne el 1987, quan tenia 14 anys, dels cursos internacionals d'interpretació musical del Festival.