El disc "Pekata Mundi" revisita les obres de Bach amb piano i mandolina

Tue, 25 May 2021 06:15:00 +0000

El projecte "Pekata Mundi" sorgeix de la fascinació per l'obra del compositor barroc alemany i d'arranjar les seves obres per a una combinació d'instruments molt poc habitual: piano i mandolina. Els artífexs, la pianista Fumie Ono i l'intèrpret de mandolina Xavier Gonzalvo, després de dissoldre's la formació on tocaven tots dos, van unir els seus estils interpretatius, clàssic i no clàssic. I després d'un període de tres anys provant i experimentant, el 2015 van trobar la fórmula definitiva. Ara en tenim el resultat en forma de disc, que es titula "Pekata Mundi"; conté les revisions de quatre obres de Johann Sebastian Bach en uns arranjaments per a piano i mandolina que donen aires contemporanis a la música del compositor barroc. Unes peces que presentaran en concert el 4 de juny a Barcelona i el 19 de juny, a Sant Cugat del Vallès. N'hem parlat amb Ono i Gonzalvo.