L'oníric "Pelléas et Mélisande" d'Àlex Ollé recala al Gran Teatre del Liceu

Wed, 23 Feb 2022 07:00:00 +0000

"Pelléas et Mélisande", estrenada l'any 1902, és una de les grans obres del catàleg de Claude Debussy i també, per molts, la primera òpera moderna, perquè el compositor va trencar amb les convencions del seu temps amb un llenguatge harmònic nou que fugia de la melodia tradicional. A partir de la peça teatral de Maurice Maeterlinck, respectada gairebé literalment com a llibret, el cant es torna gairebé una declamació i cada aspecte de la història esdevé simbòlic. Aquesta obra cabdal del compositor francès arriba ara al coliseu de la Rambla de la mà de l'artista resident Àlex Ollé, que revisa la seva pròpia producció original del 2015 estrenada a Dresden. Amb escenografia d'Alfons Flores, Ollé reforça la dimensió onírica de l'obra i ofereix una de les múltiples lectures que se'n poden fer: plena d'enigmes, simbolismes i una atmosfera fantàstica. N'hem parlat amb el director artístic del Liceu, Victor Garcia de Gomar, el mateix Ollé i el director musical del teatre, Josep Pons.