"Mascagni, quan va escoltar Hipólito Lázaro, no va voler compondre cap òpera per a cap altre tenor"

Thu, 16 Dec 2021 18:00:00 +0000

Lluís Rodríguez Salvà, president de l'Associació Catalana d'Intèrprets de Música Clàssica (ACIMC) ens ha presentat el Primer Cicle ReIntèrprets d'aquesta entitat que cada any donarà a conèixer grans intèrprets catalans que van ser figures internacionals de la música arreu del món, però que, incomprensiblement, amb el pas del temps, han anat caient en l'oblit. Per tornar-los al lloc de rellevància que els correspon, el cicle ReIntèrprets proposa tota una sèrie d'activitats per difondre el valor d'aquestes figures de la música del nostre país per aconseguir que passin a formar part del futur col·lectiu. Aquest any, el Primer Cicle de ReIntèrprets gira a l'entorn del llegendari tenor català Hipólito Lázaro (1887-1974) i per divulgar la seva vida i trajectòria s'estan fent una sèrie de conferències, vídeos i altres activitats que culminaran en un concert d'homenatge al tenor aquest diumenge 19 de desembre a la Sala Atlants del Reial Cercle Artístic de Barcelona.