Laura Andrés: "Beethoven està connectat amb la vida i l'existència humana"

Mon, 06 Sep 2021 16:20:00 +0000

La pianista i compositora catalana Laura Andrés ha editat aquest any el seu primer disc en solitari, #blanc, un àlbum que vol ser una trobada íntima amb les emocions i en què ha anat d'un extrem a un altre de si mateixa i, amb les seves composicions per al seu instrument, hi ha evocat vivències pròpies, lloc i persones especials. Amb aquest disc també vol celebrar la vida i reflexionar-hi a través de la música. #blanc conté sis peces pròpies que en un principi Laura Andrés tenia guardades només per a la família, però amb el temps va veure que tenien qualitat i valor musical per ser compartides en públic i des d'aquest estiu passat que està presentant l'àlbum en concert arreu del nostre país. Està previst que a l'octubre i al novembre el presenti també a Sabadell i Cabrils. Per això avui l'hem convidada, per descobrir aquest primer treball discogràfic. Ens ha interpretat en directe una de les peces que conté, "Nocturna", i també ens ha parlat de la seva formació clàssica.