"A 'Inner Voice' faig dialogar la nostra part humana amb la nostra part racional, la IA"

Mon, 09 Sep 2024 16:40:00 +0000

El pianista, compositor i improvisador català Carles Marigó ens ha presentat el seu nou espectacle "Inner Voice", una experiència musical única, creada i interpretada per ell mateix, que presentarà el 19 de setembre al Mercat de Música Viva de Vic. En aquest nou espectacle, Marigó es despulla musicalment davant del públic per compartir per primera vegada la seva veu com a compositor mentre va dialogant amb la intel·ligència artificial. El resultat no és només música: és una conversa íntima entre el piano, la IA i l'essència com a creador de Marigó, que revela una nova dimensió de la creativitat humana en l'era digital. A "Inner Voice", la intel·ligència cibernètica dialoga i amplia en viu l'univers sonor del piano, en una fusió irrepetible de música i tecnologia. És una coproducció de Kreomúsica, el Mercat de Música Viva de Vic, el Barcelona Music Lab i Artificia. Veureu la seva actuació musical en directe a la playlist de 3CatCultura a YouTube.