"El meu concert de divendres té un programa per reconciliar-se amb la música dels segles 20 i 21"

Mon, 21 Mar 2022 18:00:00 +0000

La pianista Ester Vela i el compositor David Llorens (al centre de la foto) ens han presentat el recital "Sense and sensibility. La música dels segles XX i XXI que emociona" que la mateixa Vela protagonitzarà el 25 de març a la Reial Acadèmia Catalana de Belles Arts de Sant Jordi de Barcelona, on oferirà l'estrena mundial dels "Estudis ACOUHYB" del mateix Llorens, a més d'obres de Zara Levina, Arvö Part, Nadia Boulanger i Astor Piazzolla i de sis compositors catalans amb els quals la pianista ha pogut intercanviar idees i treballar personalment: els desapareguts Francesc Taverna-Bech i Mercè Torrents i els actuals, Anna Bofill, Marian Márquez, Jordi Vilaprinyó i Glòria Villanueva. Vela interpretarà els Estudis amb un piano acústic que inclou afinació a dos nivells, fet que suposa un canvi tècnic i estètic al panorama musical. Es tracta d'una afinació que juga amb la part del piano que té tres cordes, on dues cordes s'afinen a 440 o 442 herzs i la tercera corda està afinada diferent.