"'Black Pool Suite' té set moviments i està inspirada en els contes de James Joyce"

Tue, 07 Sep 2021 16:20:00 +0000

Martí Guasteví, un dels quatre components dels Barcelona Clarinet Players, i el baterista i compositor Joan Vidal han vingut a presentar-nos en primícia el seu nou àlbum, "Black Pool Suite", que sortirà publicat a l'octubre. S'anomena així perquè és el títol de la suite per a quartet de clarinets, piano i percussió, escrita pel mateix Vidal, que és la protagonista del disc. La suite, l'han gravada tots cinc amb la participació del pianista Marco Mezquida i està formada per set poemes visuals i sonors, inspirats en una selecció de contes de James Joyce que recreen històries d'herois anònims que viuen realitats molt diferents en una mateixa ciutat. La soledat, l'amor o la pèrdua són els motors que alimenten cada moviment. Els ingredients musicals de la suite van des del jazz i la improvisació fins a les sonoritats de compositors com Oliver Messiaen, Igor Stravinski o Django Bates, i avui n'hem pogut fer un tast a l'espera que aquest treball discogràfic nou surti a la venda el mes que ve.