Es publica el CD "Tributo Pedro Iturralde", que recorda el saxofonista i impulsor del jazz a Espanya

Mon, 20 Dec 2021 17:23:00 +0000

El nom de Pedro Iturralde ha quedat fixat com un referent en l'àmbit del saxofon i com un pioner en la implantació del jazz a l'estat espanyol. Després de la defunció del músic navarrès l'1 de novembre del 2020 als 91 anys, i amb les reaccions lògiques davant la pèrdua de tot un mestre tant a nivell compositiu com en l'àmbit de la interpretació, va sorgir la idea de fer-li un disc de tribut, que es va acabar enregistrant el setembre passat. "Tributo Pedro Iturralde" reuneix alguns dels noms punters del panorama jazzístic ibèric actual, col·laboradors estrets del músic homenatjat en diferents projectes, i sota la coordinació del pianista i productor Mariano Díaz. Amb ell parlem d'aquest disc tribut, editat pel segell Karonte, començant per la seva gestació.