El Tradicionàrius acull el concert inaugural de l'Any Joan Tomàs

Fri, 05 Mar 2021 07:20:00 +0000

Avui, divendres 5 de març, a les 20 hores, al Centre Artesà Tradicionàrius, dins dels Festivals Tradicionàrius i Barnasants, tindrà lloc el concert inaugural de l'Any Joan Tomàs, organitzat pel Departament de Cultura de la Generalitat de Catalunya. Tomàs va fer una important tasca de recerca de cançons, danses i músiques instrumentals populars catalanes i va recollir més de 10.000 melodies per a l'Obra del Cançoner Popular de Catalunya. En el concert d'avui al vespre Carles Belda proposa un recorregut per aquestes cançons i, per fer-ho, reuneix tres generacions i tres territoris: el País Valencià, el Rosselló i Catalunya. Per això Belda s'acompanyarà de la veu de Gisela Bellsolà, de la guitarra de Sandra Monfort i la de Jaume Arnella per fer tornar a la vida les tonades recollides pel mestre Tomàs.