El Liceu acull la posada en escena de Robert Wilson d'"El Messies" de Händel/Mozart

Tue, 12 Mar 2024 17:25:00 +0000

La pròxima producció que es podrà veure a l'escenari del Liceu no és d'òpera, sinó d'oratori. Però tampoc no és un oratori qualsevol, sinó una versió molt especial d'"El Messies" de Händel: la que Mozart va reorquestrar el 1789, gairebé cinquanta anys després de l'estrena de l'obra i per encàrrec d'un dels seus mecenes, el baró Gottfried van Swieten. El Gran Teatre del Liceu presenta aquesta partitura amb un muntatge estrenat l'any 2020 a Salzburg que inclou una posada en escena de Robert Wilson, una figura destacada del teatre experimental. N'han parlat en roda de premsa Víctor Garcia de Gomar, director artístic del Liceu, el mateix Wilson i Josep Pons, director musical del coliseu.