Nova campanya de reconstrucció dels instruments representats al "Retaule de Tots els Sants"

Fri, 25 Apr 2025 16:00:00 +0000

Sota el lema "Recuperar patrimoni, creant patrimoni", el Col·lectiu Música Antiga de Sant Cugat, associació sense ànim de lucre fundada el 2019, que treballa per acostar la música antiga a la ciutadania mitjançant activitats didàctiques i artístiques, ha posat en marxa una campanya que pretén donar vida als instruments representats al "Retaule de Tots els Sants", de Pere Serra, un tresor artístic del segle XIV exposat al monestir de Sant Cugat del Vallès (a la foto). Al retaule hi apareixen un orgue portatiu, un llaüt, un llaüt-guitarra, una arpa, un salteri i una flauta de bec. El projecte arrenca segurament amb l'instrument més complex de tots, l'orgue portatiu. L'encarregat de fer-ho serà l'orguener Albert Blancafort, que ben aviat haurà enllestit la reconstrucció inspirant-se en la iconografia de l'època. N'hem parlat amb el tenor Jorge Juan Morata, membre del Col·lectiu Música Antiga de Sant Cugat.