Juanjo Mena: "La Simfonia en Mi de Manuel Blancafort és una obra viva, que té energia i força"

Thu, 04 May 2023 16:20:00 +0000

El director Juanjo Mena (a la dreta), una de les batutes espanyoles més internacionals de l'actualitat, torna aquest cap de setmana (5 i 6 de maig) a L'Auditori per dirigir un programa format per la Simfonia en Mi del compositor català Manuel Blancafort, l'estrena nacional de l'obra "Music for flute, strings and percussion", de la compositora russa Sofia Gubaidulina, i l'arranjament del 1945 de la Suite de l'òpera "El cavaller de la rosa", op. 59, de Richard Strauss. Els intèrprets seran el flautista Emmanuel Pahud, flauta principal de l'Orquestra Filharmònica de Berlín, i l'Orquestra Simfònica de Barcelona i Nacional de Catalunya (OBC). Aquesta tarda, Juanjo Mena ha vingut al nostre programa acompanyat de Manuel Romaní, net del compositor català i membre de la Fundació Manuel Blancafort, per donar-nos els detalls d'aquesta interpretació de la Simfonia en Mi de Blancafort completa, amb els seus 4 moviments, en homenatge al 125è aniversari del naixement del compositor català.