Conversem amb Joan Díaz de la seva nova obra per al Mil·lenari de Sant Pere de Ponts

Mon, 18 Nov 2024 17:30:00 +0000

La localitat noguerenca de Ponts segueix la celebració del mil·lenari de l'església de Sant Pere, encarant ja la recta final d'una sèrie d'activitats en què la música té un paper destacat. Ens centrem concretament en una obra encarregada al pianista i compositor Joan Díaz, que s'estrenarà en aquesta població de la Noguera divendres dia 22 coincidint amb la celebració de Santa Cecília. Es tracta d'una suite creada a partir de quatre poemes d'autors vinculats a la localitat: Rosa Arrazola, Jaume Invernon, Jordi Roig i Marta Pérez Sierra. L'obra s'estrenarà a la sala 1 d'octubre de Ponts, amb un grup d'alumnes de l'Escola de Música de Ponts, acompanyats d'una formació que reuneix la cantant Gemma Humet; Maria Cruz al saxo, la flauta i la veu; Joan Terol a la bateria, i Joan Motera al contrabaix. Al piano, el mateix compositor, Joan Díaz, amb qui hem parlat.