L'Orquestra Simfònica del Vallès comença avui la seva gira amb el Rèquiem de Verdi

Fri, 01 Apr 2022 06:00:00 +0000

Aquest vespre arrenca a Terrassa la gira de Setmana Santa de l'Orquestra Simfònica del Vallès (OSV), que enguany celebra una edició molt especial amb el Rèquiem de Verdi. Aquesta obra, una de les grans fites del repertori simfònic coral i orquestral, s'havia escollit per celebrar la desena edició de la gira, que hauria d'haver tingut lloc el 2020. Aquell any, lògicament, no es va poder celebrar, i el 2021 les circumstàncies encara van obligar a canviar-ne el format i es va interpretar el Rèquiem de Mozart. Ara, feliçment, la Simfònica del Vallès s'ha decidit a tirar endavant aquesta "òpera de la mort", com se sol anomenar el Rèquiem de Verdi, del qual oferirà fins a sis concerts. La producció reuneix aquest cop el cor dels Amics de l'Òpera de Sabadell, el Cor de Cambra de l'AEG de Lleida, el Cor Ciutat de Tarragona i la Coral Mixta d'Igualada. N'hem parlat amb el titular de l'OSV, Xavier Puig, i amb Alfred Cañamero, director de la Coral Mixta d'Igualada.