El Palau acull la interpretació de l'òpera "El giravolt de maig" d'Eduard Toldrà

Fri, 04 Jun 2021 06:10:00 +0000

El Palau de la Música Catalana tornarà a acollir aquest diumenge, 6 de juny, una obra molt especial per a aquesta sala, ja que s'hi va estrenar el 1928 i, des d'aleshores, s'hi ha tornat a interpretar almenys una desena de vegades. Es tracta d'"El giravolt de maig", l'única òpera d'Eduard Toldrà, amb text de Josep Carner. En aquesta ocasió la dirigirà Antoni Ros Marbà, que és qui millor coneix la partitura, perquè que va ser assistent del compositor català l'última vegada que la va dirigir; també va conduir les dues versions discogràfiques enregistrades fins ara i és l'autor d'una edició crítica basada directament en la partitura manuscrita de Toldrà. La resta d'intèrprets seran Elena Copons, Gemma Coma-Alabert, Lluís Vilamajó, Roger Padullés, Josep Miquel Ramón i Josep-Ramon Olivé, amb l'OBC. A més, el Palau ha encarregat una petita direcció escènica per a l'obra a Marc Rosich. El concert forma part de la temporada Palau 100 i s'emmarca dins l'Any Carner celebrat l'any passat.