Pedro Pardo estrenarà el seu primer trio amb piano a Castellbisbal

Tue, 20 Apr 2021 06:15:00 +0000

El nom de Victòria dels Àngels és, sens dubte, una referència mundial del lied. Ara fa un parell d'anys, la soprano Mireia Tarragó i el Trio Pedrell van donar a conèixer les cançons que el compositor Pedro Pardo havia escrit sobre poemes de la mateixa Victòria. Aquest dissabte, a l'auditori Els Costals de Castellbisbal, s'hi podran tornar a sentir al costat d'una estrena, el primer trio instrumental del mateix compositor. Pedro Pardo n'interpretarà la part del piano, mentre que els altres dos músics que oferiran l'estrena seran la violinista Laia Pujolassos i el violoncel·lista Ferran Bardolet. Ells tres són membres de l'OSVA Ensemble, una formació de cambra nascuda d'integrants de l'Orquestra Simfònica Victòria dels Àngels, amb vocació de continuïtat i, sobretot, flexibilitat.