"Als alumnes els dic que tenen l'obligació de transmetre el que van aprendre d'Alícia de Larrocha"

Wed, 23 Feb 2022 18:00:00 +0000

Hem entrevistat la pianista, compositora i pedagoga Carlota Garriga, figura indispensable de la música del nostre país, que ha fet 85 anys i serà homenatjada dues vegades. Primer al Palau de la Música Catalana demà, dijous, amb un concert que oferiran la mezzosoprano Marisa Martins i els pianistes Mac McClure i Alba Ventura, en què interpretaran una selecció d'obres seves. I en segon lloc divendres, a la Biblioteca de Catalunya, en un concert a càrrec de deixebles seus. Garriga està considerada hereva de la tradició pianista de Granados-Marshall, una tradició que ha sabut transmetre als seus nombrosos alumnes. Va estudiar piano amb Frank Marshall i amb Alícia de Larrocha, i composició amb Xavier Montsalvatge a l'Acadèmia Marshall. La seva carrera com a pianista la va portar a tocar arreu del món i ha desenvolupat una gran tasca pedagògica impartint classes a l'Acadèmia Marshall, de la qual va ser subdirectora entre els anys 1984 i 2010; com a compositora, ha escrit per a diverses formacions.