Potenciar la dansa: un dels objectius dels programes educatius del Mercat de les Flors

Thu, 25 Mar 2021 07:20:00 +0000

El Mercat de les Flors de Barcelona un any més tira endavant els projectes educatius propis amb diferents branques enfocades a públics molt diversos. Aquest curs escolar, ho fa amb un repte molt clar, acompanyar d'una manera presencial les escoles per poder refer les relacions i els vincles amb el cos. Ofereixen funcions escolars i espectacles recomanats per edats, de zero a 18 anys, que van acompanyats amb dossiers pedagògics i que tenen la voluntat d'oferir espais compartits per a la reflexió i la mirada crítica cap al món que ens envolta, sempre des d'un cos que aprèn a través de l'experiència i del moviment constant. En aquestes funcions, el Mercat de les Flors, com a centre d'acollida, posa la defensa del cos i el moviment com a eix clau de la cultura i l'educació. N'hem parlat amb Montserrat Ismael Biosca, mestra, pedagoga i coordinadora dels projectes educatius del Mercat de les Flors.