Sans: "Volem fer descobrir la cornamusa de Catalunya, la gran desconeguda pels mateixos catalans"

Wed, 23 Jun 2021 17:00:00 +0000

El cornamusaire Francesc Sans ens ha presentat el seu primer treball discogràfic en solitari, que ha titulat "L'infinit" i que ha publicat el segell Microscopi. Aquest treball és un recull molt variat d'onze temes creats a partir de tonades tradicionals, pròpies o versionades amb olor de terra i color mediterrani, que donen forma a una veritable banda sonora de la nostra terra. La cornamusa n'és el fil conductor, sempre embolcallada de guitarres i guitarrons, llaüts i arpes, violins, acordions, pianos i contrabaixos, a més de tot tipus de percussions. Uns instruments que toquen autèntics referents de la música tradicional, com els acordionistes Guillem Anguera i Carles Belda, Iris Gayete i Pere Joan Martorell (flabiols i tamborins), Josep Maria Ribelles (arpa), entre molts d'altres, acompanyats per les veus de Mariona Escoda, Ester G. Llop, Josep Aparicio "Apa" i Heura Gaya.